送鄭彥能宣德知福昌縣
作者：黄庭堅
朝代：宋

paragraphs: 往時河北盜橫行，白晝驅人取城郭。
唯聞不犯鄭冠氏，犬卧不驚民氣樂。
秖今化民作鋤耰，田舍老翁百不憂。
銅章去作福昌縣，山中讀書民有秋。
福昌愛民如父母，當官不擾萬事舉。
用才之地要得人，眼中虛席十四五。
不知諸公用心許，魯恭卓茂可人否。